Fid-19 ta' Ġunju 2015, il-Kunsill qabel dwar il-pożizzjoni ta' negozjar tiegħu fir-rigward ta' miżuri strutturali biex titjieb ir-reżiljenza tal-istituzzjonijiet ta' kreditu tal-UE. Abbażi ta' dan il-mandat, il-Presidenza Lussemburgiża li jmiss ser tibda negozjati mal-Parlament Ewropew hekk kif dan ikun adotta l-pożizzjoni tiegħu. Il-proposta għandha l-għan li ssaħħaħ l-istabbiltà finanzjarja billi tipproteġi n-negozju tat-teħid ta' depożiti tal-akbar u l-aktar banek kumplessi tal-UE minn attivitajiet ta' negozju potenzjalment riskjużi. Ir-regolament propost għandu japplika biss għal banek meqjusa li għandhom importanza sistemika globali jew li jaqbżu ċerti limiti f'termini ta' attività tan-negozju jew daqs assolut. Minkejja riformi regolatorji reċenti fis-settur bankarju, dawn l-istituzzjonijiet ta' kreditu u l-gruppi jibqgħu kbar wisq biex ifallu , kbar wisq biex jiġu salvati u kumplessi wisq biex jiġu mmaniġġjati, sorveljati u riżolti. Nindirizzaw ir-riskji eċċessivi L-abbozz ta' regolament huwa maħsub biex inaqqas it-teħid tar-riskju eċċessiv u jimpedixxi tkabbir rapidu fil-karta tal-bilanċ bħala riżultat ta' attivitajiet ta' negozju. Ifittex ukoll li jipproteġi lill-istituzzjonijiet li jwettqu attivitajiet li jistħoqqilhom xibka ta' sikurezza pubblika fir-rigward ta' telf imġarrab b'riżultat ta' attivitajiet oħra. Huwa jipprevedi s- separazzjoni obbligatorja tan-negozjar għall-kont proprju u l-attivitajiet ta' negozju relatati u jistabbilixxi qafas biex l-awtoritajiet kompetenti jkunu jistgħu jieħdu miżuri sabiex inaqqsu t-teħid eċċessivi ta' riskji. L-attivitajiet ta' negozju, minbarra n-negozjar għall-kont proprju, jiġu soġġetti għal valutazzjoni tar-riskju. Jekk awtorità kompetenti ssib li jeżisti riskju eċċessiv, din tista' tirrikjedi li l-attivitajiet ta' negozju jiġu separati mill-istituzzjoni ta' kreditu prinċipali, jew titlob żieda fir-rekwiżiti ta' fondi proprji tal-istituzzjoni ta' kreditu prinċipali, jew timponi miżuri prudenzjali oħrajn. L-entitajiet ta' negozju ma jitħallewx jieħdu depożiti fil-livell ta' konsumatur li jkunu eliġibbli għal garanzija tad-depożiti. Kamp ta' applikazzjoni Skont it-test tal-Kunsill, ir-regolament ikun japplika għal istituzzjonijiet globali sistemikament importanti (skont id-direttiva 2013/36/UE dwar ir-rekwiżiti ta' kapital) jew għal entitajiet b'assi totali ta' mhux anqas minn €30 biljun matul l-aħħar tliet snin u attivitajiet ta' negozju ta' mhux anqas minn €70 biljun jew 10% tal-assi totali tagħhom. Dawn il-banek jitpoġġew f' żewġ livelli , skont jekk it-total tal-attivitajiet ta' negozju tagħhom matul l-aħħar tliet snin ikunx jeċċedi jew le l-€100 biljun. Għall-banek li jeċċedu l-limitu jkunu japplikaw ukoll rekwiżiti ta' rapportar aktar stretti, valutazzjoni tar-riskju aktar bir-reqqa, u azzjonijiet superviżorji differenti. Ir-regolament ma għandux japplika għal istituzzjonijiet b'total ta' depożiti eliġibbli (skont id-direttiva 2014/49/UE dwar skemi ta' garanzija tad-depożiti) ta' inqas minn 3% tal-assi totali tagħhom, jew b'total ta' depożiti eliġibbli fil-livell ta' konsumatur ta' anqas minn €35 biljun. Kif propost mill-Kummissjoni, lanqas ma jkun japplika għal strumenti ta' dejn sovran. Iżda fit-test tal-Kunsill, ġiet ulterjorment elaborata klawżola ta' reviżjoni li tispeċifika li l-Kummissjoni tirrevedi din l-esklużjoni b'kont meħud tal-iżviluppi fil-livell Ewropew u dak internazzjonali. Sistemi nazzjonali Biex jakkomoda s-sistemi nazzjonali eżistenti, it-test tal-Kunsill jipprovdi żewġ alternattivi biex jiġi indirizzat riskju eċċessiv li joriġina minn attivitajiet ta' negozju: Dan jista' isir kemm permezz ta' leġislazzjoni nazzjonali li tirrikjedi li l-attivitajiet prinċipali fil-livell ta' konsumatur jiġu delimitati, jew inkella permezz ta' miżuri imposti mill-awtoritajiet kompetenti f'konformità ma' dan ir-regolament. L-abbozz ta' regolament jibni fuq ir-rakkomandazzjonijiet ta' rapport ippubblikat f'Ottubru 2012 mill-"grupp ta' livell għoli" ppresedut mill-gvernatur tal-Bank tal-Finlandja, Erkki Liikanen (ir-"rapport Liikanen"). Ir-regolament jirrikjedi maġġoranza kwalifikata għall-adozzjoni mill-Kunsill, bi qbil mal-Parlament Ewropew. (Bażi legali: l-Artikolu 114 tat-Trattat dwar il-Funzjonament tal-UE.) Pożizzjoni tal-Kunsill dwar l-abbozz ta' regolament dwar miżuri strutturali li jtejbu r-reżiljenza tal-banek tal-UE Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa